अब भी अपना-तेरी की सियासत में उलझे क्षत्रप अगर नहीं संभलेंगे तो नए साल का मध्याह्न आते-आते उनकी चौपालें चरमरा चुकी होंगी। स्थितियां बदलने के लिए सिर्फ़ सपने देखना काफी नहीं होता है। ईश्वर ने कर्म-प्रधान संसार की रचना कुछ सोच कर ही की है। कु-शासन का विरोध हाथ पर हाथ रखे बैठे रहने से नहीं होगा। सिर्फ़ हाय-हाय करना भी कोई समाधान नहीं है। जिन्हें लगता है कि मोदी के रथ का घर्घर नाद सभी सीमाएं पार कर रहा है, उन्हें प्रतिरोध की अपनी शक्ति बिखरने से बचानी होगी। जो सोच रहे हैं कि एक दिन आएगा कि एक भानुमति-कुनबा मोदी के किले को ढहा देगा, वे दया के पात्र हैं। उन्हें अगर अब तक यह अहसास नहीं हुआ है कि उनका पाला किससे पड़ा है तो यह उनका नहीं, मुल्क़ का दुर्भाग्य है।